ΚΑΝΟΝΙΣΜΟΣ (ΕΟΚ) αριθ. 3816/92 ΤΟΥ ΣΥΜΒΟΥΛΙΟΥ της 28ης Δεκεμβρίου 1992 για την κατάργηση, στον τομέα των οπωροκηπευτικών, του αντισταθμιστικού μηχανισμού στις συναλλαγές ανάμεσα στην Ισπανία και τα υπόλοιπα κράτη μέλη, καθώς και συναφή μέτρα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 2,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η ολοκλήρωση της εσωτερικής αγοράς την 1η Ιανουαρίου 1993 καθιστά σκόπιμη την εξάλειψη των εμποδίων στις συναλλαγές όχι μόνο μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985, αλλά και, όσο το δυνατόν περισσότερο, μεταξύ των εν λόγω κρατών μελών και των νέων κρατών μελών-

ότι η προστασία των αγορών των κρατών μελών της Κοινότητας με τη σύνθεσή της στις 31 Δεκεμβρίου 1985 δύναται να διασφαλισθεί με τη διατήρηση του συμπληρωματικού μηχανισμού κατά τις συναλλαγές για τα περισσότερο ευαίσθητα προϊόντα προέλευσης Ισπανίας- ότι η προσαρμογή των περισσότερο ευαίσθητων δομών αυτών των κρατών μελών μπορεί να επιταχυνθεί με την εφαρμογή ειδικών προγραμμάτων δράσης- ότι, υπό τις συνθήκες αυτές, πρέπει να καταργηθούν οι αντισταθμιστικοί μηχανισμοί και τα οπωροκηπευτικά που θεσπίζονται από το άρθρο 152 παράγραφος 1 της πράξης προσχώρησης, η εφαρμογή και ο έλεγχος των οποίων θα επέφεραν σοβαρές δυσκολίες τη στιγμή κατά την οποία δεν θα υφίστανται πλέον τα εσωτερικά σύνορα της Κοινότητας-

ότι η κτηθείσα πείρα έδειξε ότι τα προστατευτικά μέτρα της ισπανικής αγοράς που προβλέπονται στο άρθρο 152 παράγραφος 3 της πράξης προσχώρησης δεν έχουν εφαρμοσθεί πραγματικά-

ότι πρέπει επομένως να παύσουν να εφαρμόζονται τα προαναφερθέντα μέτρα και να καταργηθεί, για λόγους σαφήνειας, ο κανονισμός (ΕΟΚ) αριθ. 3709/89 του Συμβουλίου της 4ης Δεκεμβρίου 1989 για τον καθορισμό των γενικών κανόνων εφαρμογής της πράξης προσχώρησης της Ισπανίας και της Πορτογαλίας όσον αφορά τον αντισταθμιστικό μηχανισμό κατά την εισαγωγή οπωροκηπευτικών με προέλευση την Ισπανία (2)-

ότι, λόγω της πραγματοποιούμενης κατ' αυτόν τον τρόπο ευρείας ένταξης της ισπανικής αγοράς στην κοινοτική, ενδείκνυται η εφαρμογή στην Ισπανία κοινών θεσμικών τιμών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο μηχανισμός που θεσπίζεται με το άρθρο 152 παράγραφος 1 της πράξης προσχώρησης της Ισπανίας και της Πορτογαλίας, καθώς και οι διατάξεις της παραγράφου 3 του εν λόγω άρθρου, δεν εφαρμόζονται πλέον.

Άρθρο 2

1. Η Κοινότητα συμμετέχει στη χρηματοδότηση προγράμματος δράσεων που υποβάλλεται και υλοποιείται, αντίστοιχα, από τις γαλλικές, ιταλικές και ελληνικές αρχές για μια περίοδο τριών ετών το οποίο αποσκοπεί, για τον τομέα των νωπών οπωροκηπευτικών, στην αναδιάρθρωση του τομέα των οπωροκηπευτικών που πλήττονται περισσότερο από την κατάργηση των μεταβατικών μέτρων.

2. Το πρόγραμμα που προβλέπεται στην παράγραφο 1 υποβάλλεται στην Επιτροπή πριν από τις 31 Μαρτίου 1993 και εγκρίνεται από αυτήν πριν από την έναρξη της υλοποίησής του.

3. Η Κοινότητα συμμετέχει, με τη μορφή μέτρων παρέμβασης, στις δράσεις που προβλέπονται στην παράγραφο 1:

- κατά 75 % των δαπανών στις οποίες υποβάλλονται τα κράτη μέλη για τις δράσεις αυτές,

- κατά τη διάρκεια περιόδου τριών ετών από την έγκριση του προγράμματος,

- μέχρι συνολικού ποσού 100 εκατομμυρίων Ecu,

- εφόσον δεν υπάρχουν συγχρόνως και άλλα κοινοτικά μέτρα υπέρ των εν λόγω δράσεων.

4. Οι λεπτομέρειες εφαρμογής του παρόντος κανονισμού θεσπίζονται, οσάκις αυτό απαιτείται, σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (3).

Άρθρο 3

Από την 1η Ιανουαρίου 1993, οι κοινές τιμές βάσης και αγοράς εφαρμόζονται στην Ισπανία.

Άρθρο 4

Ο κανονισμός (ΕΟΚ) αριθ. 3709/89 καταργείται.

Άρθρο 5

Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Δεκεμβρίου 1992. Για το Συμβούλιο

Ο Πρόεδρος

J. GUMMER

(1) Γνώμη που διατυπώθηκε στις 18 Δεκεμβρίου 1992 (δεν έχει δημοσιευθεί στην Επίσημη Εφημερίδα). (2) ΕΕ αριθ. L 363 της 13. 12. 1989, σ. 3. (3) ΕΕ αριθ. L 118 της 20. 5. 1972, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1156/92 (ΕΕ αριθ. L 122 της 7. 5. 1992, σ. 3).